เงินบาทอ่อนค่าตามภูมิภาค ขณะตลาดจับตาสัญญาณเฟดสัปดาห์หน้า
ค่าเงินบาทปิดตลาดเย็นนี้ (11 ก.ย.) อยู่ที่ระดับ 36.12 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 36.00 บาท/ดอลลาร์
11 ก.ย. 2558

นักบริหารเงิน เปิดเผยถึงค่าเงินบาทปิดตลาดเย็นนี้ (11 ก.ย.) อยู่ที่ระดับ 36.12 บาท/ดอลลาร์ อ่อนค่าจากช่วงเช้าที่เปิดตลาดที่ระดับ 36.00 บาท/ดอลลาร์
เย็นนี้เงินบาทปรับตัวอ่อนค่าลงจากเปิดตลาดในช่วงเช้า ซึ่งส่วนหนึ่งเป็นไปตามทิศทางการเคลื่อนไหวของค่าเงินสกุลอื่นๆ ในภูมิภาค ประกอบกับแนวโน้มเศรษฐกิจโลกยังไม่มีความชัดเจนทั้งด้านของสหรัฐฯ และจีน
ขณะที่นักลงทุนรอผลการประชุมคณะกรรมการกำหนดนโยบายการเงิน (FOMC) ในสัปดาห์หน้า ซึ่งคาดว่าจะเห็นสัญญาณที่ชัดเจนมากถึงขึ้นถึงช่วงเวลาที่จะปรับขึ้นดอกเบี้ย ขณะที่ต้องติดตามการประชุมคณะกรรมการนโยบายการเงิน (กนง.) ในบ้านเราด้วย โดยตลาดคาดว่ารอบนี้จะคงดอกเบี้ยไว้ที่ 1.50%
“ที่ประชุม FOMC รอบนี้คงส่งสัญญาณที่ชัดเจนมากขึ้นถึงช่วงเวลาที่จะปรับขึ้นดอกเบี้ย ส่วน กนง.นั้น ตลาดมองว่าน่าจะคงดอกเบี้ยไว้เท่าเดิม” นักบริหารเงินกล่าว ขณะที่คาดว่าต้นสัปดาห์หน้าเงินบาทจะเคลื่อนไหวอยู่ในกรอบ 35.90-36.30 บาท/ดอลลาร์
 
ที่มา: สำนักข่าวอินโฟเควสท์